Madurai

Madurai ( dan ) ialah bandar raya yang kedua besar (selepas Chennai) di negeri Tamil Nadu, India, dengan jumlah penduduk sebanyak 1,374,838 orang (menurut banci 2001). Ia juga merupakan kota yang paling lama dihuni di Semenanjung India. Terletak di tebing Sungai Vaigai di  daerah Madurai, bandar raya ini juga dikenali secara meluas sebagai kota kuil, dan seringnya juga dipanggil:
 Koodal Maanagar (Ibu Negeri Kebudayaan Tamil Nadu); 
 Malligai Maanagar (Kota Bunga Melur), 
 Thoonga Nagaram (Kota Tak Tidur); dan 
 Athens di Timur. 
Madurai juga merupakan ibu kota Tamadun Selatan Kuno, dengan warisan budaya yang wujud sejak 2,500 tahun dahulu. Selain itu, Madurai juga merupakan pusat perdagangan yang penting dan pernah berdagang sejauh Rom dan Yunani sejak awal 550 SM lagi.

Sejarah 
Sejak sekurang-kurangnya abad ke-5 SM, Madurai merupakan pusat kuasa empayar Pandya. Sangam, sebuah akademi kuno yang membolehkan pemuisi dan penulis Tamil berkumpul dari semasa ke semasa di bawah naungan raja-raja Pandya, wujud sejak sekitar 300 SM. Nakkeerar, pemuisi zaman Sangam, telah dikaitkan dengan sebilangan episod Sundareswarar Tiruvilayaadal yang telah dilakonkan sebagai sebahagian tradisi perayaan kuil sehingga hari ini. Seawal abad ke-3 SM, Megasthanes mengunjungi Madurai, disusuli kemudian oleh banyak orang Rom dan Yunani yang berdagang dengan raja-raja Pandya tersebut.
 

Mengikut legenda, kota Madurai yang asal, dikenali sebagai ThenMadurai ("Madurai di Selatan") secara tradisi, dimusnahkan oleh tsunami di kawasan kuno yang dikenali sebagai Kumari Kandam. Kota yang baharu kemudian berkembang maju sehingga abad ke-10 apabila ia ditawan oleh Dinasti Chola, pesaing utama empayar Pandya. Kemewahan Maduri kemudian dipulihkan, tetapi pada takat yang sederhana, apabila kota ini ditaklukkan oleh Empayar  Vijayanagara dan diperintah oleh maharaja-maharaja Nayak. Yang paling terkenal antara maharaja-maharaja itu ialah Thirumalai Nayak. Subramanya Bharathi, pemuisi negara yang terkenal,  bertugas sebagai pandit (guru) bahasa Tamil di Sekolah Tinggi Sethupathy yang terletak di kota ini pada awal abad ke-20.

Geografi dan iklim 
Bandar raya Madurai yang seluas 52 km² terletak di dalam kawasan bandar yang kini mencecah melebihi 130 km².  Terdapat sebuah kota desa yang dikenali sebagai Vada Madurai di daerah berjiran Dindigul, serta juga kota desa Manamadurai di daerah berjiran Sivagangai.

Madurai terletak setinggi 101 meter di atas min aras laut. Iklimnya kering dan panas, dengan hujan monsun timur laut antara Oktober hingga Disember. Hujan tahunan puratanya sekitar 85 cm. Suhu pada musim panas mencecah 40°C maksimum dan 26.3°C minimum, walaupun suhu melebihi 43°C juga agak biasa. Sebaliknya, suhu musim sejuk berbeza-beza antara 29.6°C dan 18°C.

Bahasa
Bahasa Tamil ialah bahasa utama yang dituturkan di sekitar Madurai. Bagaimanapun, dialek "Tamil Madurai" agak berbeza dengan dialek Tamil yang lain seperti "Tamil Kongu", "Tamil Nellai", "Tamil Ramnad" dan "Tamil Chennai". Selain daripada bahasa Tamil, bahasa-bahasa lain yang dituturkan termasuk bahasa Inggeris, Urdu, Malayalam, Telugu, dan Saurashtra. Sungguhpun demikian, sesetengah bahasa tersebut juga dicampurkan dengan bahasa Tamil.

Demografi 
Mengikut banci India 2001, bandar raya Madurai mempunyai 928,869 penghuni di dalam kawasan perbadanan perbandaran, dan 1,194,665 penghuni di dalam kawasan bandar. Lelaki terdiri daripada 51% jumlah penduduk. Justera, terdapat hanya 968 orang perempuan bagi setiap 1,000 orang lelaki. Kadar kenal huruf purata Madurai yang sebanyak 79% adalah jauh lebih tinggi daripada kadar kenal huruf purata negara sebanyak 59.5%. Kadar kenal huruf lelaki ialah 84%, manakala kadar perempuan ialah 74%. Di Madurai, 10% daripada jumlah penduduk berumur di bawah 6 tahun.

Lihat juga
 Daerah Madurai
 Dialek Madurai
 Madurai (kawasan pilihan raya Lok Sabha)
 Senarai kolej dan institut di daerah Madurai

Rujukan

Pautan luar
Indian Railways Passenger Inquiry Service Bharatrail 

Madurai
Bandar raya suci Hindu
Bandar raya dan bandar di Tamil Nadu
Bahagian kereta api Madurai
Bahagian Kereta Api India
Zon Kereta Api Selatan (India)

nl:Madurai
sr:Мадура